**Și nu mai ai nimic de spus!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Și nu mai ai nimic de spus!

...

Acestea-s timpurile toate

De-a lungul vremii, rând pe rând,

Omul prin fiecare gând,

Se-apropie mai mult de moarte

Neștiind că orice gest

Făcut să pară cât mai sus

Sau lângă semeni, cât mai mare

E doar o formă de protest

La umilința lui Iisus

Ce-a spălat lumea pe picioare!

...

Că azi și purtători de cruce,

Ce poveri nu au de dus,

Ajung prin gândul lor să spurce,

Povara dusă de Iisus!

Sunt la cântări neîntrecuți

Cu tonalități nazale,

Mici în suflet, mari în burți,

Disprețuiesc pe cei desculți

Ce-așteaptă blidul cu mâncare!

...

Lumea nu mai vrea să-audă

De-ai ei flămânzi, desculți, sărmani

Că la durere lumea-i surdă

Și-n fiecare om e-o iudă

Ce se zbate și asudă

Să-și vândă sufletul pe bani!

O, ce repede-ai apus,

Lume de-abia răsărită

Și nu mai ai nimic de spus,

Că astăzi ești mai împietrită

De cât ai fost atunci, odată,

Când cereai ca posedată

Răstignirea lui Iisus!